ORDE do 24 de outubro de 2008 pola que se amplía a partida orzamentaria e o prazo de presentación da documentación de xustificación establecido na do 31 de marzo pola que se regula o réxime de concesión de subvencións a entidades sen ánimo de lucro para o desenvolvemento de actividades deportivas no ano 2008, e se procede á súa convocatoria.
CONSELLERÍA DE CULTURA E DEPORTE — III. OUTRAS DISPOSICIÓNS — 30/10/2008

Mediante a Orde do 31 de marzo (publicada no DOG nº 69, do 10 de abril de 2008) regulouse o réxime de concesión de subvencións a entidades sen ánimo de lucro para o desenvolvemento de actividades deportivas no ano 2008, e procedeuse á súa convocatoria.
O artigo 4.1º da citada orde establece que as axudas serán atendidas con cargo á aplicación orzamentaria 12.04.441A.481.0 e ata un importe máximo de tres millóns cincocentos mil euros (3.500.000 ). Así mesmo, no artigo 4.1º engádese que este importe poderá ser ampliado no caso de existencia de crédito na aplicación orzamentaria no momento da resolución segundo o disposto no artigo 31 da Lei 9/2007.
Por causa do gran número de solicitudes recibidas, e da necesidade de axudar aos clubs galegos que son os que forman o tecido deportivo do país, faise necesaria a ampliación do crédito destinado para facer fronte ás solicitudes presentadas. Deste xeito, habendo crédito suficiente na aplicación orzamentaria 12.04.441A.481.0, proponse a ampliación do previsto na orde en douscentos cincuenta mil euros (250.000 )
O artigo 9 da citada orde, no seu parágrafo primeiro, establece que os beneficiarios das axudas deberán solicitar o aboamento da axuda e xustificar a realización das accións subvencionadas antes do día 31 de outubro deste ano.
Non obstante, debido á complexidade no proceso de valoración dos clubs e agrupacións deportivas escolares, a diversidade destes e das súas especialidades deportivas, e da necesidade de ampliación do crédito especificado na orde, fixeron que o prazo de resolución establecido na orde non puidese ser cumprido. O exposto xustifica a necesidade de ampliar o prazo de xustificación por parte dos beneficiarios.
De acordo co anterior, vistas a Lei 9/2007, do 13 de xullo, de subvencións de Galicia, o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non resulte derrogado pola Lei 9/2007 citada, así como os preceptos básicos da Lei 38/2003, do 17 de novembro, xeral de subvencións.
DISPOÑO:
Artigo 1º
Amplíase o crédito previsto no artigo 4.1º da Orde do 31 de marzo de 2008 na cantidade de douscentos cincuenta mil euros (250.000 ). Con cargo á aplicación orzamentaria 12.04.441A.481.0.
Artigo 2º
Amplíase o prazo de xustificación da realización das accións subvencionadas previsto no artigo 9 da Orde do 31 de marzo de 2008, quedando establecido do seguinte xeito:
-O prazo máximo e improrrogable para a presentación da solicitude de aboamento e a correspondente documentación xustificativa será o día 18 de novembro de 2008.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 24 de outubro de 2008.
P.D. (Orde 12-1-2007)
Marta Souto González
Directora xeral para o Deporte